ROZHODNUTIE KOMISIE
z 11. júla 2007,
ktorým sa Taliansku v zmysle smernice Rady 92/119/EHS udeľuje výnimka na prepravu ošípaných určených na zabitie do bitúnku po verejných a súkromných cestách v rámci ochrannej zóny v Cremone
[oznámené pod číslom K(2007) 3314]
(Iba talianske znenie je autentické)
(2007/488/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 92/119/EHS zo 17. decembra 1992, ktorou sa zavádzajú všeobecné opatrenia Spoločenstva na kontrolu určitých chorôb zvierat a osobitné opatrenia týkajúce sa vezikulárnej choroby ošípaných (1), a najmä na bod 7 ods. 2 písm. d) jej prílohy II,
keďže:
(1)
Príslušný orgán v Taliansku zriadil v súlade s článkom 10 smernice 92/119/EHS v dňoch 7. a 15. mája 2007 ochranné zóny okolo ohnísk vezikulárnej choroby ošípaných v obciach Salvirola a Fiesco v provincii Cremona. Okolo ohniska nákazy bola v obci Offanengo v provincii Cremona zriadená ochranná zóna 14. júna 2007. Tieto ochranné zóny sa čiastočne prekrývajú.
(2)
Na základe toho boli presun a preprava ošípaných po verejných a súkromných cestách v rámci týchto ochranných zón zakázané.
(3)
Taliansko však predložilo dve žiadosti o výnimku týkajúcu sa prepravy ošípaných, ktoré sú určené na zabitie a nepochádzajú z týchto ochranných zón, z tohto zákazu po verejných a súkromných cestách v rámci uvedených ochranných zón do bitúnku, ktorý sa v nich nachádza.
(4)
Je vhodné udeliť tieto výnimky pod podmienkou, že Taliansko prijme prísne kontrolné a prevenčné opatrenia, ktorými zaručí, že nevznikne riziko rozšírenia tejto choroby.
(5)
Rozhodnutie Komisie 2007/123/ES z 20. februára 2007 bolo prijaté na účel udelenia podobnej výnimky bitúnku v ochrannej zóne okolo ohniska vezikulárnej choroby ošípaných v obci Romano di Lombardia v provincii Bergamo v Taliansku. Opatrenia, ktoré boli pre túto ochrannú zónu stanovené, sa už neuplatňujú. Rozhodnutie 2007/123/ES by sa preto malo zrušiť.
(6)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Taliansko môže povoliť prepravu ošípaných určených na zabitie (ďalej len „ošípané“), ktoré nepochádzajú z uvedených ochranných zón zriadených 7. a 15. mája 2007 okolo ohniska vezikulárnej choroby ošípaných zaznamenaného v obciach Salvirola a Fiesco a z ochrannej zóny zriadenej v oblasti ohniska tejto choroby v obci Offanengo (ošípané), po verejných a súkromných cestách v rámci tejto ochrannej zóny do bitúnkov 2037 M/S a 523 M (ďalej len „bitúnok“) za predpokladu splnenia podmienok uvedených v článku 2.
Článok 2
Výnimiek uvedených v článku 1 sa týkajú tieto podmienky:
a)
úradný veterinárny lekár chovu pôvodu musí o odoslaní ošípaných informovať úradného veterinárneho lekára na príslušnom bitúnku najneskôr 24 hodín pred uskutočnením prepravy;
b)
ošípané sa na bitúnok musia prepravovať koridorom; Taliansko vopred ustanoví podrobnosti o tomto koridore;
c)
dopravné prostriedky, v ktorých sa ošípané prepravujú, musia byť pred vstupom alebo pri vstupe do koridoru zapečatené príslušným orgánom; pri zapečatení musí príslušný orgán zaznamenať registračné číslo dopravného prostriedku a počet ošípaných, ktoré sa v ňom prepravujú;
d)
po príchode na bitúnok príslušný orgán:
i)
skontroluje a odstráni pečať na dopravnom prostriedku;
ii)
je prítomný pri vykladaní ošípaných;
iii)
zaznamená registračné číslo dopravného prostriedku a počet ošípaných, ktoré sa v ňom prepravujú;
e)
každý dopravný prostriedok, v ktorom sa prepravujú ošípané na bitúnok, sa hneď po vyložení ošípaných vyčistí a vydezinfikuje v prítomnosti úradnej kontroly a podľa pokynov príslušného orgánu pred odjazdom z bitúnku.
Článok 3
Rozhodnutie 2007/123/ES sa zrušuje.
Článok 4
Toto rozhodnutie je určené Talianskej republike.
V Bruseli 11. júla 2007